b'\n_START_ARTICLE_\nApulija\n_START_SECTION_\nZemljepisna lega\n_START_PARAGRAPH_\nApulija je ravninska (53%) in gri\xc4\x8devnata (45%) de\xc5\xbeela. Edine gore so relativno skromne vzpetine Predapeninov (1151 m) in Garganskega polotoka (1145 m). Prav tako skromno je tudi vodno bogastvo. Edina ve\xc4\x8dja reka je Ofanto in edino jezero s pitno vodo je Occhito, zaradi \xc4\x8desar je vsa de\xc5\xbeela ve\xc4\x8dkrat v hudi stiski zaradi pomanjkanja vode._NEWLINE_Gri\xc4\x8devnati predel, ki ne dose\xc5\xbee 700 m nadmorske vi\xc5\xa1ine, se imenuje Murge (izg. Murd\xc5\xbee). kar izhaja iz latinskega murex in pomeni ostro skalo. Podro\xc4\x8dje je namre\xc4\x8d izrazito kra\xc5\xa1ko, z jamami (Castellana, Putignano) in drugimi kra\xc5\xa1kimi pojavi. V globini je prepredeno s podzemnimi vodami, a njih \xc4\x8drpanje je mogo\xc4\x8de le iz manj\xc5\xa1ih stranskih \xc5\xbeil, ki so dosegljive z vodnjaki. Zanimivo je, da se tod kra\xc5\xa1ko polje imenuje pulo, kar doma\xc4\x8dini povezujejo z Apuli, prvotnimi prebivalci teh krajev. Ravninski del Apulije se deli na tri lo\xc4\x8dena ozemlja: Tavoliere, kotlina mesta Bari in Salento. Tavoliere je po Padski ni\xc5\xbeini najve\xc4\x8dja italijanska ravnina, saj zajema preko 3000\xc2\xa0km\xc2\xb2 povr\xc5\xa1ine. Geologi so mnenja, da gre za predzgodovinsko morsko dno. Danes je ozemlje intenzivno obdelano, a do nedavnega je bil to le ogromen zimski pa\xc5\xa1nik za drobnico, ki se je poleti selila v Apenine (tako imenovana transumanca). - Obalna ravnina, v kateri le\xc5\xbei mesto Bari, ni tako ob\xc5\xa1irna, a je pomembna, v kolikor je prav njena polo\xc5\xbena lega in lahka dostopnost pripomogla k razvoju mesta. Za mesto Bari se predvideva, da se bo raz\xc5\xa1irilo preko vse kotline, zato bo med prvimi italijanskimi metropolami. - Salento je "peta Italije", valovita planota, ki jo od treh strani obdaja morje. Razlikuje se od prej\xc5\xa1njih dveh predvsem po geolo\xc5\xa1kem sestavu tal in po razli\xc4\x8dni kulturni tradiciji prebivalstva.\n_START_SECTION_\nPodnebje\n_START_PARAGRAPH_\nV obalnem pasu je podnebje sredozemsko, poletja so suha in vro\xc4\x8da, zime pa de\xc5\xbeevne in vetrovne. V notranjosti je podnebje kontinentalno, posebno v Predapeninih in na Garganu so zime ostre in rado sne\xc5\xbei. V severnih pokrajinah Apulije redko de\xc5\xbeuje, ker se vla\xc5\xbeni vetrovi, ki prihajajo iz vzhoda, iz\xc4\x8drpajo \xc5\xbee bolj na severu, na abru\xc5\xa1ki obali, medtem ko vetrovi iz Atlantika oddajo vlago na zapadni obali Italije in se potem pojavijo v Apuliji \xc5\xbee \xc4\x8disto suhi. Nasprotno pa samo nekoliko ju\xc5\xbenej\xc5\xa1i atlantski vetrovi. ki sicer tudi najprej dose\xc5\xbeejo zapadno Italijo, ob prehodu Jonskega morja spet pridobijo dovolj vlage, da prina\xc5\xa1ajo zadostno koli\xc4\x8dino padavin ju\xc5\xbenim pokrajinam Apulije.\n_START_SECTION_\nZgodovina\n_START_PARAGRAPH_\nKot pri\xc4\x8dajo \xc5\xa1tevilne izkopanine, je bila Apulija gosto naseljena \xc5\xbee v predzgodovini, predvsem okolica dana\xc5\xa1njega mesta Foggia. V zgodovinski dobi so tod bivala razna plemena (Davni, Japigi), pa tudi gr\xc5\xa1ke kolonije, od katerih je bila najva\xc5\xbenej\xc5\xa1a na ozemlju dana\xc5\xa1njega mesta Taranto. V rimskem cesarstvu se je de\xc5\xbeela obogatila, saj je preko njenih pristani\xc5\xa1\xc4\x8d potekala glavna trgovska pot do vzhoda. Po padcu Vzhodnega cesarstva so bila prav pristani\xc5\xa1\xc4\x8da tar\xc4\x8da Bizantincev, Langobardov in Frankov. Doma\xc4\x8dinom so tedaj nudili zavezni\xc5\xa1tvo Normani, ki so sicer premagali nasprotnike, a pozneje zasegli vso de\xc5\xbeelo. Po zatonu normanske nadoblasti se je de\xc5\xbeela razdrobila na med seboj sovra\xc5\xbena mesta, ki jih je spet zdru\xc5\xbeil Friderik II. Po njegovi smrti so pri\xc5\xa1li na oblast Angi\xc3\xb2 in nato Aragonci in apulijska mesta so se spet sku\xc5\xa1ala osamosvojiti, a zaradi tur\xc5\xa1kih vpadov (1470-1480) jim to ni uspelo. Medtem ko je v \xc4\x8dasu Normanske in nato Friderikove oblasti de\xc5\xbeela do\xc5\xbeivljala pravi razcvet gospodarstva in umetnosti, je pod \xc5\xa0panci popolnoma propadla in obubo\xc5\xbeala. V to obdobje sega za\xc4\x8detek politi\xc4\x8dne premo\xc4\x8di veleposestnikov, ki je v poznej\xc5\xa1ih \xc4\x8dasih pogojevala vsak razvoj de\xc5\xbeele. Tako je pod Bourboni res povsod vladal mir, a to je bila le politi\xc4\x8dna in gospodarska stati\xc4\x8dnost, ki je te kraje potisnila spet nazaj v srednji vek. Pojavila so se razna reakcionarna gibanja, od katerih je najbolj znana karbonerija._NEWLINE_Zedinjenje z ostalo Italijo ni prineslo Apuliji blaginje. Pred plebiscitom (275.836 glasov za zedinjenje, 1988 glasov proti) je bila obljubljena porazdelitev dr\xc5\xbeavnih in cerkvenih posesti med prebivalce, a seveda se to ni zgodilo. Zato je pri\xc5\xa1lo do prave kme\xc4\x8dke vstaje, ki se je zaklju\xc4\x8dila z razlastitvijo nekaterih dr\xc5\xbeavnih in cerkvenih posesti. Jedro upornikov so bili lokalni razbojniki, ki so \xc5\xa1e iz \xc4\x8dasa prvih veleposestnikov "\xc5\xa1\xc4\x8ditili ljudstvo pred gospodarji" in ki \xc5\xa1e danes niso popolnoma izumrli. Toda novo stanje ni dosti pomagalo, ker je zemlja pri\xc5\xa1la v last neizku\xc5\xa1enih ljudi, ki je niso znali ne upravljati ne obdelovati._NEWLINE_Leta 2002 sta 31.oktobra in 1. novembra zadela pokrajino dva potresna sunka osme stopnje Merkalijeve lestvice. Povzro\xc4\x8dila sta smrt 28 oseb in ogromno gmotno \xc5\xa1kodo.\n_START_SECTION_\nGospodarstvo\n_START_PARAGRAPH_\nDr\xc5\xbeavni posegi so v preteklem stoletju na razne na\xc4\x8dine vplivali na zaostalo apulijsko gospodarstvo. Fa\xc5\xa1izem je sku\xc5\xa1al izbolj\xc5\xa1ati zemlji\xc5\xa1ke in trgovinske pogoje, zato je bila izvr\xc5\xa1ena ob\xc5\xa1irna bonifikacija in je bilo dograjeno pristani\xc5\xa1\xc4\x8de v Bariju. Republika je uvedla industrijski razvoj in predvsem socialne infrastrukture, kot na primer veliki apulijski vodovod. Osrednji predel Apulije, Tavoliere, je bil do dvajsetega stoletja pa\xc5\xa1nik za ve\xc4\x8d kot \xc5\xa1tiri milijone ovac, a danes v vsej de\xc5\xbeeli ni ve\xc4\x8d kot 800 tiso\xc4\x8d glav drobnice. Vsled bonifikacije in modernej\xc5\xa1ega kmetovanja so se pa\xc5\xa1niki spremenili v \xc5\xbeitna polja. V ostalih predelih Apulije se poleg \xc5\xbeita pridelujejo povrtnine, predvsem pa oljka (50 milijonov dreves) in vinska trta, v okolici Barija mandeljni. Pomembna sta tudi ribolov in ribogojstvo: v samem Tarantu je zaposlenih ve\xc4\x8d kot 1300 oseb pri gojenju klapavic (mytilus galloprovincialis)._NEWLINE_Industrija se do zadnjih desetletij ni preve\xc4\x8d obnesla; osredoto\xc4\x8dena je bila v Tarantu in Bariju brez zadostnih povezav z ostalimi predeli de\xc5\xbeele, \xc5\xa0ele proti koncu stoletja je dobila pravi zagon in je trenutno v pospe\xc5\xa1enem razvoju na raznih podro\xc4\x8djih. Isto\xc4\x8dasno se je ekonomija izredno razvila na terciarnem sektorju, predvsem s pristani\xc5\xa1kimi uslugami in turizmom.'